Волоияти Конститутсия

Волоияти Конститутсия — асли ҳуқуқие, ки мутобиқи он Конститутсия санади олии ҳуқуқӣ эътироф гардида, эътибори олии ҳуқуқӣ дорад ва меъёр-ҳои он мустақиман амал мекунанд. 

Қонунҳо ва дигар санадҳои ҳуқуқие, ки хилофи Конститутсия мебошанд, эътибори ҳуқуқӣ надоранд. Давлат ва ҳамаи мақомоти иҷроияи ҳокимияти давлатӣ, шахсони мансабдор, шаҳрвандон ва иттиҳодияҳои онҳо вазифадоранд Конститутсия ва қонунҳои ҷумҳуриро риоя ва иҷро намоянд. Ҷойи Конститутсия дар Қонуни Ҷумҳурии Тоҷикистон «Дар бораи санадҳои меъёрии ҳуқуқӣ» дар қуллаи баланди низоми қонунгузории ҷумҳурӣ муайян карда шудааст. Риояи қатъии талаботи Конститутсия, мувофиқати қонунҳо, санадҳои меъёрии ҳуқуқии якҷояи  Маҷлиси миллӣ ва  Маҷлиси намояндагон,  Президенти Тоҷикистон, Ҳукумати Ҷумҳурии Тоҷикистон, Додгоҳи олии Тоҷикистон, Додгоҳт олии иқтисодӣ Тоҷикистон ва дигар мақомоти давлатию ҷамъиятӣ, қарордодҳои ба ҳукми қонун надаромадаи Тоҷикистон ба Конститутсияро Додгоҳи конститутсионии Ҷумҳурии Тоҷикистон муайян менамояд. Қарорҳои Додгоҳи конститутсионӣ дар ин бобат қатъӣ мебошанд.

Волоияти Конститутсия ҳамчунин дар омилҳои гуногун ифода меёбад. Дар давлати ягона, ҳамчун қоида, як Конститутсия амал мекунад. Ҳамаи қонунҳо ва санадҳои меъёрӣ-ҳуқуқӣ бояд ба Конститутсия мувофиқат дошта бошанд, дар ҳолати мувофиқ наомаданашон онҳо аз лаҳзаи қабул беэътибор дониста мешаванд. Конститутсия бо тарзи махсус қабул шуда, ба он дар шакли худи Конститутсия муайянкарда тағйироту иловаҳо дохил карда мешавад. Тафсири Конститутсия бо тартиб ва шакли дар он муайяншуда сурат мегирад. Тафсири Конститутсияи Ҷумҳурии Тоҷикистонро Маҷлиси Олии Ҷумҳурии Тоҷикистон тибқи тартиби барои қабули Қонуни конститутсионии муқарраршуда, дар шакли Қонуни конститутсионӣ қабул менамояд.
 Нигаред низ 
 Волоияти қонун
 Волоияти ҳуқуқ
 Эзоҳ 

 Адабиёт 
 Тафсири оммавии Конститутсияи Ҷумҳурии Тоҷикистон. Д., 2009.;
 Нақши Конститутсия дар бунёди давлатдории миллии Тоҷикистон. Д., 2011;
 Имомов А. Ҳуқуқи конститутсионии Ҷумҳурии Тоҷикистон. Д., 2012. 

 Сарчашма 


Гурӯҳ:Мафҳумҳои ҳуқуқ
Гурӯҳ:Назарияи давлат ва ҳуқуқ